LEHTIKUVA

Maa- ja metsätaloustuottajain keskusliitto innostui uudesta kokeilusta, joka toimittaa työttömiä palkattomiin töihin maatiloille. Jos uusi lakialoite astuu voimaan, voidaan työttömät jatkossa osoittaa töihin mihin tahansa osakeyhtiöihin myös kuntoutuksen nimissä.

”Forssassa onnistuttiin saamaan työttömiä maatiloille töihin”, kertoi Yle 24. syyskuuta. Artikkelin mukaan 50 muutakin maatilaa on ilmoittanut halukkuutensa työllistää työttömän.

– Ei tällä rikastumaan pääse. Saan palkkaa yhdeksän euroa päivältä. Päälle tulevat sitten tuet, kertoo jutussa haastateltu metallimies Pertti Ojanranta Ylelle. Hänet on työllistetty Vehmaan tilalle.

Tässä tapauksessa työllistäminen tarkoittaa, että työtön käy tekemässä maatilalla töitä omalla autollaan omaan piikkiinsä. Päivän ”palkka” on yhdeksän euroa kulukorvausta. Henkilö on siis töissä, mutta työsuhdetta ei synny. Hän ei saa työstään korvausta ja hänen statuksensa on edelleen työtön.

Forssan työllisyyden hoidon päällikkö Suvi Aaltonen kertoo samassa jutussa työttömien olleen erittäin kiinnostuneita maatilatöistä. Käytännössä työttömällä ei ole vaihtoehtoja. Kieltäytyjän työmarkkinatuki evätään ja hänen toimeentulotukeaan voidaan alentaa jopa 40 prosenttia. Yksinasuvan toimeentulotuen perusosa on noin 480 euroa kuukaudessa.

Työttömiä forssalaisille tiloille on maaliskuusta asti välittänyt Terveyden ja hyvinvoinnin laitoksen Green Care -hanke, jota rahoittavat Euroopan Unioni ja EU:n sosiaalirahasto. Mukana hankkeessa ovat myös Helsinki, Sipoo ja Mäntsälä.

ILMOITUS

Muutosehdotus kokoomusedustajalta

Esimerkkitapauksessa on kysymys ilmeisesti työkokeilusta. Periaate on käytännössä sama kuin niin sanotussa kuntouttavassa työtoiminnassa. Työttömällä teetetään palkatonta työtä, josta kieltäytyminen johtaa karenssiin ja viimesijaisen toimeentuloturvan leikkaamiseen. Karenssi voi kestää kolme kuukautta.

Toistuva ”työvoimapoliittisesti moitittava menettely” johtaa työssäolovelvoitteeseen. Se tarkoittaa, että oikeus työttömyysetuuteen palautuu vasta, kun työssäoloehto on täyttynyt. Käytännössä työssäoloehdon täyttyminen tarkoittaa tarkoittaa lisäkuukausia uudessa palkattomassa työssä.

Työkokeilu voi kestää vuoden, yhdellä työnantajalla puoli. Sen järjestäjänä voi olla myös yritys. Kuntouttavaan työtoimintaan voidaan määrätä kahdeksi vuodeksi. Sitä ei toistaiseksi saa toteuttaa yksityisessä yrityksessä, mutta lakia ollaan parhaillaan muuttamassa.

Kokoomuksen kansanedustajan Timo Heinosen aloitteesta kuntouttavasta työtoiminnasta annettua lakia tulisi muuttaa niin, että työ voi jatkua vaikka osakeyhtiössä – myös muussa kuin kunnan omistamassa. Jos lakiuudistus astuu voimaan, työtön voidaan määrätä yhdeksän euron korvauksella töihin mihin tahansa osakeyhtiöön kuntouttamisen nimissä.

Työttömyysturva on ollut vastikkeellista jo pitkään.

Entisen ministerin tyttären sikatila

– Työkokeilussa selvitetään asiakkaan työkyky ja osaaminen. Jos hän suoriutuu hyvin, mietitään, voisiko yrittäjä tarjota hänelle palkkatöitä, sanoo Suvi Aaltonen Taloussanomissa.

Käytännössä tämänkaltaiset työllistämistoimenpiteet johtavat kunnon työpaikan saamiseen aniharvoin. Terveyden ja hyvinvoinnin laitoksen mukaan kuntouttavan työtoiminnan piirissä oli vuonna 2013 yli 24 000 henkilöä.

Kuntouttavan työtoiminnan seurauksena heistä työllistyy noin kolme prosenttia. Suurin osa, yli 80 prosenttia, siirtyi vain uudelle kuntouttavan työtoiminnan jaksolle ja noin joka kymmenes työttömäksi.

– On loistavaa, jos osapuolia saadaan lähestymään toisiaan, kommentoi MTK:n maaseutuyrittäjyysjohtaja Timo Sipilä samassa Taloussanomien jutussa. Hänen mukaansa ammattitaidottomuus maatilan töissä ei ole este.

Artikkelissa muistutetaan myös palkkatuen mahdollisuudesta, että kynnys ryhtyä ”työnantajaksi ei olisi liian suuri”. Käytännössä se tarkoittaa, että kunta ja valtio maksavat työttömälle palkkatukea, jolloin työnantajalle jää maksettavaksi vain osa palkasta.

Ylen jutussa esiintynyt Vehmaan tila on entisen maatalousministerin Sirkka-Liisa Anttilan tyttären Hanna-Maija Anttilan sikatila. Sukupolvenvaihdoksesta on toistakymmentä vuotta. Sukutila oli yksi Oikeutta eläimille -järjestön vuonna 2007 kuvaamista.